ΓΡΑΠΤΗ ΕΡΩΤΗΣΗ E-3457/98

υποβολή: Undine-Uta Bloch von Blottnitz (V) προς την Επιτροπή

(24 Νοεμβρίου 1998)

Θέμα: Ενισχύσεις της ΕΕ προς τον τομέα πυρηνικής ενέργειας της ΚΑΚ καθώς και των χωρών της Κεντρικής και Ανατολικής Ευρώπης

Στην ανακοίνωσή της προς το Συμβούλιο και το Ευρωπαϊκό Κοινοβούλιο σχετικά με "δραστηριότητες στον πυρηνικό τομέα για τις υποψήφιες χώρες της Κεντρικής και Ανατολικής Ευρώπης και τα Νέα Ανεξάρτητα Κράτη" (COM(98)0134), η Επιτροπή προβαίνει σε 25σέλιδο απολογισμό των εργασιών της και των μελλοντικών της στόχων. Ωστόσο, σε κανένα σημείο του εγγράφου αυτού δεν αναφέρει η Επιτροπή τις επιστημονικές πηγές στις οποίες βασίζεται κατά την εκπόνηση της εν λόγω ανακοινώσεως.

1. Έχει η Επιτροπή, κατά τα προηγούμενα έτη, αναθέσει την πραγματοποίηση μελετών που έχουν ως αντικείμενο τον τομέα της πυρηνικής ασφάλειας στην ΚΑΚ και στις χώρες της Κεντρικής και Ανατολικής Ευρώπης καθώς και μελέτες που παρέχουν πληροφορίες σχετικά με τα θετικά και αρνητικά αποτελέσματα των ενισχύσεων της ΕΕ στον τομέα αυτό ή σχετικά με τα εμπόδια που απαντώνται; Εάν τούτο συμβαίνει:

2. Πόσες είναι οι μελέτες αυτές και πώς τιτλοφορούνται;

3. Σε ποιούς και πότε, ανατέθηκε η πραγματοποίηση των εν λόγω μελετών και ποιό ήταν το κόστος τους;

4. Πότε πρόκειται να θέσει η Επιτροπή τα έγγραφα αυτά στη διάθεση του Ευρωπαϊκού Κοινοβουλίου και πού θα μπορούν να τα συμβουλεύονται οι ενδιαφερόμενοι;

Απάντηση του κ. van den Broek εξ ονόματος της Επιτροπής

(16 Δεκεμβρίου 1998)

Κατά τα τελευταία έτη, η Επιτροπή συνήψε έναν αριθμό συμβάσεων για μελέτες με ευρωπαϊκές εταιρείες σχετικά με θέματα ασφάλειας, ιδίως στο πλαίσιο των προγραμμάτων Phare και Tacis. Έχουν γίνει επίσης αρκετές συμβάσεις οι οποίες αφορούσαν ιδιαίτερα την αξιολόγηση των κοινοτικών προγραμμάτων.

Το 1996, η Επιτροπή ζήτησε τρεις ανεξάρτητους εμπειρογνώμονες επί της πυρηνικής ασφάλειας για να προβούν σε "εκτίμηση της τρέχουσας κατάστασης των εργοστασίων πυρηνικής ενέργειας στην Ανατολική Ευρώπη και σε ορισμένες προτάσεις για τις κατευθύνσεις της μελλοντικής πολιτικής της κοινοτικής δράσης για να στηρίξει τη βελτίωση της ασφάλειας". Η προσωρινή αξιολόγηση του Tacis, την οποία εξέδωσε η Επιτροπή το 1997 και έστειλε απευθείας στο Αξιότιμο Μέλος και στη Γραμματεία του Κοινοβουλίου, συμπεριλαμβάνει εκτίμηση του προγράμματος πυρηνικής ασφάλειας. Πιο πρόσφατα, μια ανεξάρτητη ομάδα εργασίας εμπειρογνωμόνων υψηλού επιπέδου, με επικεφαλής έναν πρώην γενικό διευθυντή του Κοινού Κέντρου Έρευνών, προετοίμασε έκθεση με τίτλο "Πυρηνική ασφάλεια στην Κεντρική και Ανατολική Ευρώπη και στα Νέα Ανεξάρτητα Κράτη, μια στρατηγική θεώρηση για το μέλλον των προγραμμάτων Phare και Tacis της Ευρωπαϊκής Ένωσης"(1). ΣΌ αυτήν παρέχεται περιεκτική εικόνα του προγράμματος και των προτάσεων για το μέλλον. Η έκθεση, που δεν αντικατοπτρίζει αναγκαία σε όλες τις περιπτώσεις την άποψη της Επιτροπής, έχει αποσταλεί στο Κοινοβούλιο.

Σχετική αναφορά γίνεται επίσης στην ανακοίνωση(2) για τις πυρηνικές δραστηριότητες στις χώρες της Κεντρικής και Ανατολικής Ευρώπης και στα Νέα Ανεξάρτητα Κράτη που απέστειλε η Επιτροπή στο Κοινοβούλιο. Η εν λόγω ανακοίνωση περιλαμβάνει λεπτομερέστερες πληροφορίες για τις δραστηριότητες της Επιτροπής.

(1) http://europa.eu.int/comm/dg1a/nss/index.htm.

(2) COM(98)134.